Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea approvat it-tmien kuntratt ma' kumpanija farmaċewtika bil-ħsieb li tixtri l-vaċċin potenzjali tagħha kontra l-COVID-19. Bil-kuntratt ma' Valneva, l-Istati Membri kollha tal-UE se jkollhom il-possibbiltà jixtru madwar 27 miljun doża fl-2022. Il-kuntratt jinkludi wkoll il-possibbiltà li l-vaċċin jiġi adattat għal varjanti ġodda, u li l-Istati Membri jagħmlu ordni ulterjuri għal massimu ta' 33 miljun vaċċin addizzjonali fl-2023. Il-kuntratt ma' Valneva huwa żieda ma' portafoll wiesa', diġà żgurat, ta' vaċċini li se jiġu prodotti fl-Ewropa, inklużi l-kuntratti diġà ffirmati ma' AstraZeneca, Sanofi-GSK, Janssen Pharmaceutica NV, BioNtech-Pfizer, CureVac, Moderna u Novavax. Dan il-portafoll diversifikat ta' vaċċini se jiżgura li l-Ewropa tkun ippreparata tajjeb għat-tilqim, ladarba jiġi ppruvat li l-vaċċini huma sikuri u effettivi. L-Istati Membri jistgħu jiddeċiedu li jagħmlu donazzjoni ta' vaċċini lil pajjiżi b'introjtu baxx u medju jew li jidderiġuhom lil pajjiżi Ewropej oħra. Fi kliem il-President tal-Kummissjoni Ewropea, Ursula von der Leyen: “Il-kuntratt jippermetti li l-vaċċin jiġi adattat għal varjanti ġodda. Il-portafoll wiesa' tagħna se jgħinna niġġieldu kontra l-COVID u l-varjanti tiegħu fl-Ewropa u lil hinn minnha. Il-pandemija għadha ma spiċċatx. Kull min jista' għandu jitlaqqam.” Stella Kyriakides, il-Kummissarju għas-Saħħa u s-Sikurezza Alimentari, qalet: “L-Istrateġija tal-UE dwar il-Vaċċini tkompli tagħti riżultati, fi żmien meta sfortunatament in-numri tal-każijiet ta' COVID-19 madwar l-UE reġa' qed jiżdied. Ladarba jiġi ppruvat li huwa sikur u effettiv mill-Aġenzija Ewropea għall-Mediċini, il-vaċċin Valneva jżid għażla oħra mal-portafoll wiesa' tagħna. Intennu l-appoġġ tagħna lill-Istati Membri fl-isforzi tagħhom tat-tilqim, u l-messaġġ jibqa' l-istess: afdaw ix-xjenza, u tlaqqmu, tlaqqmu, tlaqqmu." Valneva hija kumpanija Ewropea tal-bijoteknoloġija li qed tiżviluppa vaċċin b'virus inattivat, magħmul mill-virus ħaj b'inattivazzjoni kimika. Din hija teknoloġija tradizzjonali tal-vaċċini, li ilha tintuża għal 60-70 sena, b'metodi stabbiliti u b'livell għoli ta' sikurezza. Il-biċċa l-kbira tal-vaċċini kontra l-influwenza u ta' ħafna mill-vaċċini li jingħataw fit-tfulija jużaw din it-teknoloġija. Bħalissa, dan huwa l-uniku kandidat ta' vaċċin inattivat fil-provi kliniċi kontra l-COVID-19 fl-Ewropa. Il-Kummissjoni, bl-appoġġ tal-Istati Membri tal-UE, iddeċidiet li tappoġġa dan il-vaċċin abbażi ta' valutazzjoni xjentifika soda, it-teknoloġija li ntużat, l-esperjenza tal-kumpanija fl-iżvilupp tal-vaċċini u l-kapaċità ta' produzzjoni tagħha biex tipprovdi l-vaċċin lill-Istati Membri kollha tal-UE. Kuntest Fis-17 ta' Ġunju 2020, il-Kummissjoni Ewropea ppreżentat Strateġija Ewropea biex tħaffef l-iżvilupp, il-manifattura u l-użu ta' vaċċini effettivi u sikuri kontra l-COVID-19. Sabiex tikkumpensa għad-dritt li tixtri għadd speċifiku ta' dożi ta' vaċċini f'perjodu ta' żmien partikolari, il-Kummissjoni tiffinanzja bil-quddiem parti mill-ispejjeż li jiffaċċaw il-produtturi tal-vaċċini permezz ta' Ftehimiet ta' Xiri bil-Quddiem. Fid-dawl tal-varjanti attwali u ġodda tas-SARS-CoV-2, il-Kummissjoni u l-Istati Membri qed jinnegozjaw ftehimiet ġodda ma' kumpaniji li diġà jagħmlu parti mill-portafoll tal-vaċċini tal-UE li jippermettu x-xiri mgħaġġel ta' vaċċini adattati fi kwantitajiet suffiċjenti biex tiġi rinforzata u mtawla l-immunità. Sabiex jixtru l-vaċċini l-ġodda, l-Istati Membri jistgħu jużaw il-pakkett REACT-EU, wieħed mill-akbar programmi taħt l-istrument il-ġdid Next Generation EU li jkompli u jestendi r-rispons għall-kriżi u l-miżuri ta' tiswija tad-dannu kkawżat mill-kriżi. Aktar Informazzjoni Strateġija tal-UE għall-Vaċċini Vaċċini sikuri kontra l-COVID-19 għall-Ewropej Mistoqsijiet u Tweġibiet: L-Awtorizzazzjoni ta' Kummerċjalizzazzjoni Kondizzjonali għall-vaċċini kontra l-COVID-19 Ir-Rispons tal-UE għall-Coronavirus Ħarsa ġenerali lejn ir-Rispons tal-Kummissjoni Skeda informattiva: Kif jaħdem it-tilqim Skeda informattiva: Il-benefiċċji tat-tilqim għas-saħħa Skeda informattiva: Il-proċess tal-awtorizzazzjoni Skeda informattiva: Is-sikurezza fit-tul Skeda informattiva: Il-portafoll attwali tal-UE